**A vad védelméről, a vadgazdálkodásról, valamint a vadászatról szóló 1996. évi LV. törvény módosításáról szóló előterjesztés**

**(rövid összefoglaló a normaszöveghez)**

A vadgazdálkodás jelenlegi jogszabályi alapjai a 90-es évek közepére nyúlnak vissza, melynek egyes rendelkezései a természeti és jogi változások miatt idejétmúlttá váltak. Ezért az Országos Magyar Vadászati Védegylet, az Országos Magyar Vadászkamara (a továbbiakban: Vadászkamara) és a Nemzeti Agrárgazdasági Kamara (a továbbiakban: Kamara) 2014-ben jogszabály-módosítási javaslatokkal fordult a Földművelésügyi Minisztériumhoz.

A tárca a fenti testületek képviselőit is magába foglaló munkacsoportot alakított és a társadalom igényeihez szabott törvénymódosítási koncepciót dolgozott ki. Ennek társadalmi vitája 2015. május 21. és július 13. között zajlott, melynek során rengeteg észrevétel és pozitív visszajelzés érkezett. A normaszöveg tervezetének elkészítését így széleskörű szakmai és társadalmi egyeztetés előzte meg, melynek során számos kérdésben (pl. vadkárfelmérés) a Kamara és a Vadászkamara részletekbe menő megállapodásokat kötött.

A törvénytervezet alapvető célkitűzése, hogy a kor aktuális problémáira a szakmaiság legteljesebb figyelembevételével adjon választ. Ilyen például a vadgazdálkodási ágazat tájegységek szerinti lehatárolása. Ez lehetőséget teremt arra, hogy az egy vadászatra jogosulton túlterjeszkedő problémákat a keletkezési helyükön, mégis rendszerben - a megfelelő szakirányítói és szaktanácsadói háttér bevonásával - lehessen kezelni.

A törvénymódosítás célja továbbá, hogy a természetvédelmi célkitűzésekkel összhangban mind a gazdálkodóknak, mind a vadászatra jogosultaknak kiszámítható és stabil gazdálkodási környezetet teremtsen.

Szükségessé vált a vadászterületek kialakítási menetének újraszabályozása oly módon, hogy a földtulajdonosoknak - a tervezett előírások és a tulajdonosi közös képviselővel szemben támasztott elvárások következtében - kiszámíthatóvá váljon a vadászati jog haszonbérleti díjának megfizetése is.

Átláthatóvá és ellenőrizhetővé teszi a tervezet a vadászatra jogosultak működését azáltal, hogy a formátlan jogközösségként működő tulajdonosi közösségek helyett kötelező haszonbérletet ír elő. A vadászati jog hasznosításával kapcsolatos kérdésekben azonban továbbra is a földtulajdonosok hoznának meg minden döntést, és megfelelő egyesületi vagy gazdasági társasági formában gyakorolhatnák is a vadászati jogot.

A tervezet a hivatásos vadászok szakmai követelményeit új alapokra helyezi azzal, hogy kiszűri a csak „papíron” alkalmazott személyeket, és megvédi a szakmában dolgozó, helyben élő szakemberek munkahelyét. Fontos eleme javaslatnak továbbá a vadkárok új típusú, ökológiai megközelítése és a vadkárok megelőzésével kapcsolatos kötelezettségek világos meghatározása.

A tervezet a hagyományos vadászati módok támogatása mellett számos intézkedéssel (pl.: új típusú trófeabírálati rendszer, apróvadgazdálkodás javítása, a vadgazdálkodási tervezési rendszer, szabadterületi gazdálkodás védelme stb.) járul hozzá a magyar vadgazdálkodás nemzetközi hírnevének megőrzéséhez.

A minisztérium célja, hogy a XXI. századi életviszonyokhoz alkalmazkodó, a fenntartható vadgazdálkodást előtérbe helyező, a szakmaiságot erősítő jogszabályt alkosson, mely a hagyományos vadászati és vadgazdálkodási értékrenden és kultúrán alapul, mindemellett csökkenti a vadászatra jogosultak és a vadászok bürokratikus, adminisztratív terheit.